## La Filmoteca Valenciana arriba als 63.044 espectadors en 2024 en el conjunt de totes les seues seus i esdeveniments

*** El balanç arreplega les dades d’assistència de les seus de La Filmoteca a València, Castelló de la Plana i Alacant, La Filmoteca d’Estiu i la programació didàctica de l’IVC
* La Filmoteca Valenciana ha incrementat un 2,6 % la seua assistència respecte a 2023**

La Filmoteca Valenciana va arribar en 2024 als 63.044 espectadors en 641 sessions, amb una mitjana de 98 espectadors per sessió en el conjunt de totes les seues seus i esdeveniments. Esta xifra suposa un increment del 2,6 % respecte a l’any anterior, quan es van registrar 61.420 espectadors en 651 sessions, amb una mitjana de 94 espectadors per sessió.

Este balanç arreplega les dades d’assistència de les seus de La Filmoteca Valenciana a València (Sala Berlanga), Castelló de la Plana (Paranimf de la Universitat Jaume I i Teatre del Raval) i Alacant (Teatre Arniches), així com les dades de La Filmoteca d’Estiu i la programació de didàctica cinematogràfica de l’IVC.

El director general de l’Institut Valencià de Cultura, Álvaro López-Jamar, ha assenyalat que La Filmoteca Valenciana “ha aconseguit mantindre, i fins i tot incrementar un 2,6 % el nombre d’espectadors que han assistit a les projeccions en les diverses seus, així com en els esdeveniments cinematogràfics que organitza, com La Filmoteca d’Estiu en la ciutat de València, a pesar del retrocés del 5 % de l’assistència en les sales de cines comercials en el nostre país respecte a l’any passat”.

López-Jamar també ha indicat que els tràgics successos que ha viscut la Comunitat Valenciana en 2024, amb l’incendi de l’edifici de Campanar en febrer i amb les inundacions del 29 d’octubre, han tingut un impacte negatiu en les dades d’assistència no solament de les sales de cine, sinó també dels concerts de música i els espectacles d’arts escèniques.

“En el cas de la Filmoteca Valenciana en la seua seu de l’edifici Rialto a València hem passat de 86 espectadors per sessió abans de la DANA a 75 persones per sessió després de les tràgiques inundacions”, ha assenyalat.

El director general de l’IVC ha assenyalat finalment que el propòsit ara és “treballar per continuar recuperant el nombre d’espectadors i generar il·lusió per tornar al cine, el teatre i les sales de concerts a través d’una programació que siga atractiva per al públic i de qualitat”.

**La Filmoteca Valenciana a València**

En 2024 La Filmoteca Valenciana va arribar en la seu central, en l’edifici Rialto de València, els 38.569 espectadors en 458 projeccions i 84 espectadors de mitjana per sessió, mentres que en 2023 va obtindre un registre en taquilla de 38.394 espectadors en 454 sessions i 84 espectadors per sessió. Això suposa que l’increment d’espectadors respecte a 2023 ha sigut d’un 0,9 %.

Cal assenyalar que, pels tres dies de dol decretats per l’incendi de Campanar en febrer, l’alerta roja pel temporal i la suspensió de totes les activitats culturals des del 29 d’octubre fins a l’11 de novembre de 2024 per la riuada, es van cancel·lar un total de 33 projeccions i cinc sessions didàctiques en la sala Berlanga de la Filmoteca Valenciana.

Al marge de la programació regular, la sala Berlanga ha acollit durant l’any nombroses projeccions per a professionals i preestrenes de produccions valencianes que no tenen registre en taquilla, ja que no són obertes al públic.

En este apartat figuren, per exemple, les sessions per als membres valencians de l’Acadèmia de les Arts i les Ciències Cinematogràfiques d’Espanya abans de la celebració dels Premis Goya de 2025.

La sala Berlanga també ha acollit les sessions matinals de la programació de didàctica cinematogràfica de l’IVC, que està dirigida a tots els nivells dels centres educatius de la Comunitat Valenciana.

En 2024, van assistir 3.576 alumnes en 40 sessions, però es van haver de cancel·lar 5 sessions per causa de la riuada. En 2023 van participar en estes activitats didàctiques 3.170 alumnes en 41 sessions. L’increment del nombre d’alumnes respecte a l’any anterior ha sigut, per tant, del 13 %.

D’altra banda, la Filmoteca d’Estiu, celebrada del 2 d’agost al 31 en els jardins del Palau de la Música de València, ha obtingut en l’última edició 11.870 espectadors i una mitjana de 456 persones per sessió. En total es van projectar dotze pel·lícules en 26 sessions.

En 2023, van acudir 12.025 persones amb una mitjana de 462 espectadors per sessió. En este sentit, en 2024 s’ha produït un descens del nombre d’espectadors de l’1,2 % respecte a 2023.

**La Filmoteca Valenciana a Castelló i Alacant**

A les projeccions de la Filmoteca Valenciana en el Paranimf de la Universitat Jaume I de Castelló van assistir 5.221 persones en 64 sessions, amb una mitjana de 81 espectadors. En 2023, van assistir 4.173 espectadors en 68 sessions amb una mitjana de 61 espectadors. L’increment d’espectadors respecte a 2023 ha sigut del 25 %.

El nombre d’espectadors de La Filmoteca Valenciana en el Teatre Raval de Castelló de la Plana ha sigut de 884 en 12 sessions amb una mitjana de 73 espectadors per sessió. En 2023, van assistir 1.366 espectadors en 26 sessions, amb una mitjana de 52 espectadors per sessió.

Quant a la província d’Alacant, en 2024 van assistir 2.924 persones en 41 sessions en el Teatre Arniches, incloses nou sessions didàctiques en les quals van participar 856 alumnes amb una mitjana de 71 espectadors per sessió. L’any anterior, van assistir 2.292 espectadors en 36 sessions amb el que l’increment ha sigut del 27 % respecte a 2023.

**Rècord d’assistència a Cinema Jove**

Organitzat per la Direcció Adjunta d’Audiovisuals i Cinematografia de l’IVC, Cinema Jove-Festival Internacional de Cinema de València es va celebrar este any del 22 de juny a l’1 de juliol i va arribar als 14.490 espectadors en la sala Berlanga de l’edifici Rialto de València, la major xifra de tota la seua història, amb un 18 % d’increment respecte a 2023, quan van assistir 12.210 espectadors.

32 de les 96 sessions de Cinema Jove es van celebrar en la sala Berlanga de La Filmoteca Valenciana amb 1872 espectadors i una mitjana de 58 espectadors per sessió. En 2023, amb idèntic nombre de sessions, es va obtindre 1.803 espectadors i una mitjana de 56 espectadors per sessió.

En estes dades no s’ha comptabilitzat el nombre d’espectadors que van assistir als esdeveniments programats en altres espais, com el Teatre Rialto, Teatre Principal de València, Sala 7 de l’edifici Rialto, Centre del Carme Cultura Contemporània, Palau de les Arts, Espai Túria, FNAC Sant Agustí i Octubre Centre de Cultura Contemporània.

Fecha: 20/01/2025